**GODIŠNJE IZVJEŠĆE O POSLOVANJU ZRAČNE LUKE OSIJEK**

**ZA 2018. GODINU**

Osijek, svibanj 2019.

**Sadržaj** stranica

1. Promet zrakoplova, putnika i tereta 3
2. Strateški ciljevi 5
3. Kapitalne investicije, nabava i održavanje 6
4. Ljudski potencijali, edukacije i osposobljavanja 7
5. Sustav upravljanja sigurnošću 8
6. **Promet zrakoplova, putnika i tereta**

Godina 2018. za Zračnu luku Osijek bila je rekordna, kako po ukupnom broju preveženih putnika, tako i po ukupnom broju zrakoplovnih operacija. U odnosu na prošlu godinu, 2018. više je preveženo 55% putnika. Operacija zrakoplova je bilo ukupno 4% više nego 2017. godine.

***Usporedba ukupnog broja putnika 2018./2017. i plan 2019.***

|  |  |  |  |  |  |
| --- | --- | --- | --- | --- | --- |
| BROJ PUTNIKA | 2017. | 2018. | PLAN 2019. | INDEKS '18/'17 | INDEKS '19/'18 |
| **UKUPNO** | **43.373** | **67.235** | **74.357** | **155** | **111** |
| MEĐUNARODNE LINIJE | 29.562 | 53.462 | 59.208 | 181 | 111 |
| redovne | 28.307 | 52.310 | 57.858 | 185 | 111 |
| neredovne + GA | 1.255 | 1.152 | 1.350 | 92 | 117 |
| DOMAĆE LINIJE | 13.811 | 13.773 | 15.149 | 100 | 110 |
| redovne | 13.657 | 13.507 | 14.779 | 99 | 109 |
| neredovne + GA | 154 | 266 | 370 | 173 | 139 |

Posljedica je to porasta broja putnika na međunarodnim redovnim linijama, posebice na liniji Basel-Osijek-Basel kompanije Wizz Air, koja se odvijala tijekom cijele godine, s dvije tjedne rotacije u zimskoj i tri tjedne rotacije u ljetnoj sezoni letenja, s porastom broja putnika za 112% u odnosu na 2017. godinu. Značajan porast od 41% zabilježila je i kompanija Eurowings na sezonskim letovima za Stuttgart, koja je za razliku od prošle godine, kada je započela s letovima u svibnju, 2018. godine započela samim početkom ljetne sezone, te uvođenjem nove sezonske linije za Cologne/Bonn u srpnju.

***Usporedba broja putnika na redovnim linijama 2018./2017. i plan 2019.***

|  |  |  |  |  |  |
| --- | --- | --- | --- | --- | --- |
| BROJ PUTNIKA | 2017. | 2018. | PLAN 2019. | INDEKS '18/'17 | INDEKS '19/'18 |
| **REDOVNE** | **41.964** | **65.817** | **72.637** | **157** | **110** |
| MEĐUNARODNE LINIJE | 28.307 | 52.310 | 57.858 | 185 | 111 |
| Wizz Air | 17.514 | 37.045 | 37.566 | 212 | 101 |
| Eurowings | 10.793 | 15.265 | 20.292 | 141 | 133 |
| DOMAĆE LINIJE | 13.657 | 13.507 | 14.779 | 99 | 109 |
| Croatia Airlines | 6.577 | 7.093 | 7.228 | 108 | 102 |
| Trade Air | 7.080 | 6.414 | 7.551 | 91 | 118 |

Ukupnom povećanju broja operacija zrakoplova također je najviše doprinijelo povećanje broja operacija na međunarodnim redovnim linjama.

***Usporedba ukupnog broja operacija zrakoplova 2018./2017. i plan 2019.***

|  |  |  |  |  |  |
| --- | --- | --- | --- | --- | --- |
| OPERACIJE ZRAKOPLOVA | 2017. | 2018. | PLAN 2019. | INDEKS '18/'17 | INDEKS '19/'18 |
| **UKUPNO** | **2.540** | **2.642** | **3.022** | **104** | **114** |
| MEĐUNARODNE LINIJE | 530 | 807 | 894 | 152 | 111 |
| redovne | 226 | 437 | 484 | 193 | 111 |
| neredovne + GA | 304 | 370 | 410 | 122 | 111 |
| DOMAĆE LINIJE | 2.010 | 1.835 | 2.128 | 91 | 116 |
| redovne | 1.106 | 1.102 | 1.168 | 100 | 106 |
| neredovne + GA | 904 | 733 | 960 | 81 | 131 |

Wizz Air je na liniji za Basel imao dvostruko više operacija nego prošle godine, Eurowings 84% više nego prošle godine, zbog ranijeg pokretanja linije za Stuttgart nego prošle godine te zbog uvođenja linije za Cologne/Bonn.

Na domaćim linijama, koje se odvijaju po PSO programu, a koji je jednak prošlogodišnjem, i broj operacija Croatia Airlines-a i Trade Air-a je bio jednak kao i godinu dana prije.

|  |  |  |  |  |  |
| --- | --- | --- | --- | --- | --- |
| OPERACIJE ZRAKOPLOVA | 2017. | 2018. | PLAN 2019. | INDEKS '18/'17 | INDEKS '19/'18 |
| **REDOVNE** | **1.332** | **1.539** | **1.652** | **116** | **107** |
| MEĐUNARODNE LINIJE | 226 | 437 | 484 | 193 | 111 |
| Wizz Air | 126 | 253 | 280 | 201 | 111 |
| Eurowings | 100 | 184 | 204 | 184 | 111 |
| DOMAĆE LINIJE | 1.106 | 1.102 | 1.168 | 100 | 106 |
| Croatia Airlines | 124 | 122 | 120 | 98 | 98 |
| Trade Air | 982 | 980 | 1.048 | 100 | 107 |

Nakon što smo u svibnju obnovili status reguliranog cargo agenta, u ostalom dijelu godine ostvarili smo jedanaest cargo letova. Svi letovi su bili organizirani za prijevoz autodijelova proizvedenih u Srbiji.

1. **Strateški ciljevi**

Za 2018. godinu postavili smo tri strateška cilja: naknadu za otvorenost, koja je za 2018. godinu 3.100.000 kn i dovoljna je za plaće, naknade i prijevoz radnicima samo za prvih šest mjeseci, podići na 6.500.000 kn, kako bismo djelatnost o općeg gospodarskog interesa za Republiku Hrvatsku nesmetano obavljali tijekom cijele godine, raspisati natječaj za izbor banke za realizaciju dugoročnog kredita uz državno jamstvo od 22.000.000 kn za refinanciranje postojećih dugova i inicirati izradu PSO programa za razdoblje od 2020. do 2024. s ciljem povećanja broja operacija na ZL Osijek i povećanju prihoda od aerodromskih usluga. Prvi cilj je ostvaren i donešena je Odluka o naknadi za otvorenost za razdoblje od 2019. do 2024. u iznosu od 6.500.000 kn za prvu i 6.300.000 kn za petu godinu navedenog razdoblja. Drugi cilj smo ostvarili djelomično. Naime, natječajem je izabrana ponuda HPB kao najpovoljnija, no kredit nismo realizirali tijekom 2018. godine jer Vlada do kraja godine nije donijela Odluku o davanju državnog jamstva. I treći cilj smo realizirali djelomično, odnosno, naš smo prijedlog novog PSO-a prezentirali svim suvlasnicima ZL Osijek. Zapravo, ovaj cilj se i nije mogao realizirati tijekom 2018. godine, budući da će MMPI natječaj za novi PSO raspisati tijekom 2019. godine. Uz domaći PSO, predložili smo i raspisivanje natječaja za međunarodni PSO, kako bismo Osijek, uz domovinsku, povezali i s iseljenom Hrvatskom.

1. **Kapitalne investicije, nabava i održavanje**

Tijekom 2018. godine imali smo znatne troškove održavanja.

U obvezi smo, prema Pravilniku o aerodromima (NN 58/14) i Pravilniku o održavanju i pregledanju aerodroma te mjerama za njegovu sigurnu uporabu (NN 65/05), redovno paziti, skrbiti, održavati, servisirati, obnavljati i ispitivati operativne površine, vozila, opremu, uređaje, objekte i instalacije.

Kontrolu ispravnosti svega navedenog nam više puta godišnje obavlja Hrvatska agencija za civilno zrakoplovstvo te ostale državne inspekcije, kao i zrakoplovne kompanije koje koriste našu zračnu luku.

Slijedom navedenog tijekom 2018. godine prema Godišnjem planu i programu održavanja aerodroma, sami smo ili uz pomoć vanjskih suradnika, obavili servise na svim vozilima, opremi i uređajima. Oprema i vozila su dobila potrebna uvjerenja za rad od ovlaštenih tvrtki.

Kratak pregled dijela objekata, vozila, opreme i instalacija bitnih za aerodrom:

- operativne površine,

- vozila i oprema Spasilačko vatrogasne službe,

- vozila i oprema za prihvat i otpremu zrakoplova,

- vozila i oprema zimske službe,

- vozila i oprema ljetne službe,

- RTG uređaji i vage,

- instalacije svjetala operativnih površina i agregatnog napajanja,

- instalacije vodovoda, odvodnje i hidrantske mreže,

- instalacije informatike, videonadzora i vatrodojave,

- sustav grijanja i ventilacije,

- HTZ oprema.

Održavanje aerodroma se dijeli na ljetno i zimsko.

Tijekom ljeta obavlja se redovito košenje površina (oko 100 Ha), krpanje pukotina na operativnim površinama, popravci perimetarske ograde i ceste, servisi i popravci opreme i vozila zimske službe.

Tijekom zime obavljamo uklanjanje snijega, leda i poledice s operativnih površina i parkinga ralicama i četkama te preventivno posipamo površine sredstvom protiv smrzavanja. Također ekipa za odleđivanje obavlja odleđivanje i zaštitu zrakoplova posebnim vozilima i tekućinom za odleđivanje i zaštitu. Obavljaju se servisi i popravci opreme i vozila ljetne službe.

Tijekom cijele godine obavljamo popravke, servise i ispitivanja vatrogasnih vozila i opreme, vozila i opreme za prihvat i otpremu zrakoplova, RTG uređaja te svih instalacija i sustava. Nabavljamo i HTZ opremu potrebnu za rad na siguran način.

Osim servisa, popravaka, održavanja i ispitivanja površina, vozila, opreme, uređaja i instalacija imamo i troškove tekućina, energenata i goriva potrebnih za normalno funkcioniranje i održavanje:

- loživo ulje za grijanje,

- eurodizel za vozila i opremu,

- električna energija,

- tekućina za odleđivanje,

- ulja i maziva.

Osim popravaka, servisa i održavanja dosta sredstava tijekom prošle godine uložili smo i u nabavu nove opreme. Nabavljena je veća količina informatičke opreme kojom je zamijenjena stara i dotrajala oprema. Ugrađeni su novi klima uređaji u prostorima gdje su nedostajali ili gdje su dotrajali. Nabavljena je i nova oprema za vezu i radiostanice.

Osim vlastitih sredstava za održavanje koristimo i sredstva MMPI koja dobijemo po osnovi Plana nabave zaštitne i isigurnosne opreme i izgradnje infrastrukture Zračne luke Osijek.

Tako su nam za 2018. godinu odobrena sredstva u iznosu 2,3 milijuna kuna za sljedeće:

- izmjera aeronautičkih podataka ,

- izrada posebne karte sa površinama ograničenja prepreka,

- dobava i ugradnja servera i software-a za podršku sustavu upravljanja sigurnošću,

- strukturno kabliranje objekata,

- video nadzor,

- snježni plug,

- bacač snijega,

- traktor za vuču sredstava zimske službe,

- traktori za vuču sredstava prihvata i otpreme zrakoplova.

Ta sredstva su nam pomogla da ispunimo zahtjeve HACZ, osiguramo sigurniji i brži rad informatičke opreme, povećamo zaštitu ljudi i imovine te obnovimo vozila i opremu zimske službe i prihvata i otpreme zrakoplova.

Uz navedeno, vlastitim su sredstvima nabavljeni serveri (AS Niko, Sita, NAS), nova verzija Sita servisa, mail servisi prebačeni sa shared hostinga na Exchange, odnosno O365 uslugu (ujedno riješen problem licenciranja MS Office), anitivirusno rješenje za sva računala (izuzev XP), iskorijenjeni su ilegalni programi (operativni sistemi, MS Office i antivirusi), nabavljena su prijenosna računala za prvi i drugi red rukovoditelja i voditelja, nekoliko desktop računala, a od stare opreme sastavljeno je nekoliko ispravnih računala koja se i dalje koriste. Svi radnici su dobili mobitele s VPN tarifama za besplatno međusobno komuniciranje.

Popravljen je sustav hlađenja u putničkoj zgradi, nabavljene su instalirane inverter klime u prostorijama u upravnoj i zgradi tehnike, na kojoj je sanirano i krovište koje je prokišnjavalo. Nabavljeni su daktilo stolci, nekoliko radnih stolova i ormara, za dokumentaciju i za radnu odjeću vatrogasaca.

1. **Ljudski potencijali, edukacije i osposobljavanja**

Budući da smo u godinu ušli s jednom cjelogodišnjom međunarodnom linijom Wizz Air-a za Basel, koja se odvijala s dvije tjedne rotacije i najavom da će se tijekom ljetne sezone uvesti i treća tjedna rotacija, s potvrdom od Eurowingsa da sezonska linija za Stuttgart uvedena u svibnju 2017. postaje cjelogodišnja i najavom uvođenja još jedne linije početkom zimske sezone 2018., bilo je nužno, s obzirom na raspored letenja i otvorenost Zračne luke, posao organizirati u dvije smjene, za što je bilo potrebno dodatno zapošljavanje. Početkom godine imali smo 56 zaposlenih, a u vrijeme početka ljetne sezone zaposlili smo četiri vatrogasca, troje zaštitara-RTG operatera, dvojicu službenika na poslovima prihvata i otpreme putnika i prtljage, jednu službenicu na poslovima prihvata i otpreme zrakoplova i jednu spremačicu, sve na određeno vrijeme. Službu pravnih, općih i kadrovskih poslova razdijelili smo u dvije službe, Službu pravnih i općih poslova i Službu ljudskih potencijala, zaposlivši i voditelja te nove službe, kako bi se posebno posvetili vlastitim ljudskim potencijalima i posložili i iskoristili vlastita iskustva, znanja i vještine. Tijekom godine dvoje je radnika sporazumno raskinulo ugovore o radu, dvojica radnika su umirovljena, a krajem godine su dvije radnice otišle na porodiljni dopust.

Uz redovnu isplatu svih plaća, naknada i prijevoza radnicima tijekom 2018. godine, isplaćena je i božićnica u iznosu od 500 kn po radniku, te iznos od 600 kn za darove djeci.

Za redovitu isplatu plaća, sredstva smo, uz ona iz naknade za otvorenost u iznosu od 3.100.000 kn, osigurali podizanjem kratkoročnog kredita od 2.500.000 kn kod HPB, te pozajmicama od HKZP-a i Ljekarni Srce.

Uz osiguranje redovne isplate plaća, značajni pozitivni pomaci ostvareni su u osiguravanju boljih uvjeta rada i sredstava za rad, zbog čega su i troškovi u odnosu na prošlu godinu značajno povećani. Budući da svi radnici u Operativnom sektoru, uz osnovni, obavljaju još barem jedan ili više poslova, svaki takav radnik je za sve poslove koje obavlja prošao lječnički pregled, osposobljen je za rad na siguran način za sve te poslove, veliki je broj radnika osposobljen i za stručne poslove, poput vožnje traktora, rukovanja motornom pilom i slično. Izrađena je Procjena rizika za sva radna mjesta i izrađen je Pravilnik o zaštiti na radu. Zaposlen je i stručnjak zaštite na radu, na jedan sat tjedno, što je zakonska obveza jer imamo više od 49 zaposlenih. Radnicima Operativnog sektora nabavljena je zaštitna radna odjeća i obuća i vatrogasna oprema.

Zbog povećanog obujma posla, uz povećanje troškova električne energije, loživog ulja i goriva, najveće povećanje troškova bilo je upravo na edukacijama i osposobljavanju. Svim radnicima, kojima je bilo potrebno steći, obnoviti ili produžiti licence, isto je omogućeno, organiziranjem ili slanjem na teorijske i praktične edukacije te na polaganje ispita. Radnicima su omogućene plaćene i besplatne edukacije iz područja njihova rada, s ciljem podizanja nivoa njihova znanja u svrhu boljeg izvršenja radnih zadataka.

1. **Sustav upravljanja sigurnošću**

Tijekom 2018. godine provele su se redovne obavezne obuke djelatnika sukladno Pravilniku o stručnom osposobljavanju zaposlenika i drugih ugovornih djelatnika aerodroma, pružatelja zemaljskih usluga i korisnika usluga aerodroma koji samostalno obavljaju zemaljske usluge, za sve djelatnike operativnog sektora.

ZL Osijek je 2015. potpisala ugovor s Organizacijom za stručno osposobljavanje Zračne luke Zadar o stručnom osposobljavanju djelatnika ZL Osijek te je prihvatila Program stručnog osposobljavanja- Operativni priručnik Organizacije za stručno osposobljavanje ZL Zadar i osposobila tri instruktora ZL Osijek za sljedeće programe (odobreni od HACZ):

* navođenje na/izvođenje zrakoplova sa pozicije,
* rukovanje aerodromskom opremom,
* prihvat i otprema prtljage, tereta i pošte,
* kontrola težina i balansiranja zrakoplova,
* kontrola opsluživanja zrakoplova,
* nadzor ukrcaja/ iskrcaja zrakoplova,
* koordinacija prihvata i otpreme putnika,
* registracija putnika,
* kontrola i vođenje putnika.

Zračna luka Osijek kao operator aerodroma je sukladno recertifikaciji prema EU Uredbi 139/2014 i pripadajućoj regulativi u obvezi osposobiti djelatnike koji rade na određenim aerodromskim poslovima:

a) građevinsko održavanje i pregled objekata i operativne površine

b) upravljanje vozilima i sredstvima na operativnim površinama aerodroma

c) spasilačko vatrogasnu zaštitu na aerodromu (profesionalno i pomoćno vatrogasno osoblje)

d) sustav upravljanja sigurnošću

e) sprječavanje kolizije zrakoplova i ptica i divljih životinja

f) sigurnost na operativnim površinama

Tijekom 2018. provedena su osposobljvanja za aerodromske poslove koje provode instruktori ZL Osijek (dio Aerodromskog priručnika (izdanje 1 od 15.11.2017.), dio B, poglavlje 3. Potrebne kvalifikacije aerodromskog osoblja i procedure).

Za programe koje Organizacija za stručno osposobljavanje ZL Zadar i ZL Osijek nemaju predviđeno osposobljavanje, ZL Osijek djelatnike upućuje na stručno osposobljavanje u ovlaštene organizacije za stručno osposobljavanje.

Uzimajući u obzir da pružatelj usluga (operator aerodroma) mora uspostaviti, održavati i unaprjeđivati SMS, primjeren veličini, prirodi i kompleksnosti operacija/aktivnosti koje je ovlašten provoditi u sklopu svog certifikata, kao i opasnostima i rizicima sigurnosti vezanim uz operacije/aktivnosti svoje organizacije, može se zaključiti kako je 2018. godina bila zadovoljavajuća u smislu sigurnosti, uzimajući u obzir i povećanje prometa putnika od 55% (2018. godine 67.235, 2017. godine 43.373 putnika) i operacija zrakoplova od 4% (2018. godine 2.642, 2017. godine 2.544 operacija zrakoplova).

Svi evidentirani događaji na ZL Osijek su sukladno Nacionalnom planu sigurnosti treće razine (događaji koji mogu predstavljati rizik za sigurnost zrakoplovstva, a koji prema procjeni rizika nisu kategorizirani kao nezgode).

Postavljeni sigurnosni ciljevi za 2018. godinu su postignuti.

Na temelju zabilježenih događaja vezanih za sigurnost- identificiranih opasnosti tijekom 2018. godine, najviše događaja (4) je vezano za koliziju ptica i zrakoplova (BS), kao i 2017. godine. Na 1.000 operacija zrakoplova on iznosi 1,51, što je smanjenje od 3% u odnosu na 2017. kada je bio 1,57, no događaji vezani za koliziju ptica i zrakoplova jedini su za koje nije ispunjen cilj u 2018. (1 događaj na 1.000 operacija) te je i za 2018. godinu BS indikator kritičnih događaja.

Tijekom 2018. radilo se na poboljšanju implementacije SMS-a prema svemu navedenom u prethodnim poglavljima te se time održavao fromalni proces za identifikaciju uzroka zbog kojih bi performanse SMS-a mogle biti ispod definiranih standarda, određivanje posljedica takvih performansi na operacije i eliminaciju tih uzroka.

Sukladno recertifikaciji aerodroma započelo se sa praćenjem i upravljanjem promjenama te praćenjem sukladnosti i vezanih procedura te je plan u 2019. godini poboljšati i doraditi ove procese.

Sukladno recertifikaciji i provođenju osposobljavanja aerodromskog osoblja, provodi se osposobljavanje za sustav upravljanja sigurnošću čime se kontinuirano radi na promociji samog sustava, edukaciji zaposlenika, te na razvijanju kulture sigurnosti među zaposlenicima ZL Osijek.

Komunikacija o sigurnosti je temelj za razvoj i održavanje adekvatne kulture sigurnosti.

Provodi se na sljedeće načine:

- politika i procedure sigurnosti u priručnicima ZL Osijek i kompanijskim priručnicima

- redovna obuka za poslove bitne za sigurnost zračnog prometa

- interne obnove znanja za djelatnike operativnog sektora

- prezentacije

- sigurnosne upute

- voditelji službi upoznavaju djelatnike sa zaključcima sastanka Povjerenstva i radnih grupa za sigurnost te sa rezultatima audita i dogovorenim korektivnim mjerama

- neformalni sastanci na radnom mjestu između osoblja i odgovornog rukovoditelja ili višeg rukovodnog osoblja.

Kao jedan od ciljeva performanse sigurnosti ZL Osijek za 2018. godinu bio je događaje prve i druge razine održati na 0 događaja na 1.000 operacija. Ovaj cilj je ispunjen jer nije bilo događaja prve i druge razine - u ovom slučaju to bi bile nezgode i nesreće zrakoplova zbog sudara s pticama/ životinjama.

Kao jedan od ciljeva performanse sigurnosti ZL Osijek za 2018. godinu treće razine (događaji koji mogu predstavljati rizik za sigurnost zrakoplovstva, a koji prema procjeni rizika nisu kategorizirani kao nezgode) je i broj događaja- pokazatelja sudara ptica/životinja i zrakoplova 1,0 ili manje na 1.000 operacija. Ovaj cilj nije ispunjen jer je broj događaja na 1.000 operacija za 2018. godinu 1,51 (2017. on je iznosio 1,57), odnosno zabilježeno je neznatno smanjenje od 3% u 2018. godini.

Razlozi zbog kojih nije ispunjen cilj od 1,0 događaja kolizije na 1.000 operacija zrakoplova u 2018. godini iako su planirane mjere za 2018. izrealizirane:

* povećan obujam prometa većih/tiših zrakoplova na ZL Osijek 2017. i 2018. godine u usporedbi s prethodnim godinama koji ulaze u broj operacija (Trade Air JS32, Wizz Air A320, Germanwings A319) i
* veća svjesnost osoblja (pilotskog i aerodromskog) o bitnosti izvještavanja o svakom događaju, kao i sumnji na koliziju (u 2018. godini prijavljene dvije sumnje na koliziju koje se evidentiraju u ukupnom zbroju kolizija).

Osijek, svibanj 2019. Zračna luka Osijek d.o.o.

\_\_\_\_\_\_\_\_\_\_\_\_\_\_\_\_\_\_\_\_

Davor Forgić, dipl.oec.

direktor Društva